A BIZOTTSÁG 119/2009/EK RENDELETE
(2009. február 9.)
a nyúlfélék családjába tartozó, vadon élő állatok, valamint bizonyos vadon élő szárazföldi emlősök és tenyésztett nyulak húsának a Közösségbe irányuló behozatalára, illetve a Közösség területén történő átszállítására feljogosított harmadik országok és azok részei jegyzékének felállításáról, valamint az állategészségügyi bizonyítványra vonatkozó követelmények meghatározásáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke (1) bekezdésének első albekezdésére, 9. cikke (2) bekezdésének b) pontjára és 9. cikke (4) bekezdésének b) és c) pontjára,
tekintettel az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendeletre (2) és különösen annak 12. cikkére,
tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletre (3) és különösen annak 9. cikkére,
tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különös szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (4) és különösen annak 11. cikke (1) bekezdésére és 14. cikke (4) bekezdésére,
tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (5) és különösen annak 48. cikke (1) bekezdésére,
mivel:
(1)
A 2000/585/EK bizottsági határozat (6) felállítja azon harmadik országok jegyzékét, amelyekből a tagállamok a nyúlhúst, a vadhúst és a tenyésztett vadak húsát behozhatják, és megállapítja az e behozatalokra vonatkozó állat-egészségügyi, közegészségügyi és állatorvosi bizonyítványkiállítási feltételeket.
(2)
A közösségi jogszabályok egyértelműsége érdekében a nyúlfélék családjába tartozó, vadon élő állatok, valamint bizonyos vadon élő szárazföldi emlősök és tenyésztett nyulak húsának behozatala tekintetében is figyelembe kell venni a 852/2004/EK, 853/2004/EK, 854/2004/EK és a 882/2004/EK rendeletekben előírt közegészségügyi követelményeket.
(3)
Az e rendeletben előírt intézkedések nem érintik a vadon élő állat- és növényfajok számára kereskedelmük szabályozása által biztosított védelemről szóló, 1996. december 9-i 338/97/EK tanácsi rendelet (7) végrehajtására irányuló jogszabályokat.
(4)
Az érintett áruk Közösségbe történő behozatalára vonatkozó közösségi feltételek harmonizálása, átláthatóbbá tétele, valamint az ezen feltételek módosítására irányuló jogalkotási eljárás egyszerűbbé tétele érdekében e feltételeket az e rendeletben szereplő, megfelelő állat-egészségügyi bizonyítványmintában kell meghatározni.
(5)
A nyúlfélék családjába tartozó, vadon élő állatok, valamint bizonyos vadon élő szárazföldi emlősök és tenyésztett nyulak húsának Közösségbe irányuló behozatalára, a Közösség területén történő átszállítására, többek között szállítás közbeni tárolására vonatkozó állat-egészségügyi bizonyítványoknak meg kell felelniük az élő állatoknak, spermának, embriónak, petesejtnek és állati eredetű termékeknek a Közösségbe a 79/542/EGK, 92/260/EGK, 93/195/EGK, 93/196/EGK, 93/197/EGK, 95/328/EK, 96/333/EK, 96/539/EK, 96/540/EK, 2000/572/EK, 2000/585/EK, 2000/666/EK, 2002/613/EK, 2003/56/EK, 2003/779/EK, 2003/804/EK, 2003/858/EK, 2003/863/EK, 2003/881/EK, 2004/407/EK, 2004/438/EK, 2004/595/EK, 2004/639/EK és 2006/168/EK határozat alapján történő behozatalához használandó új állat-egészségügyi bizonyítványok meghatározásáról szóló, 2007. április 16-i 2007/240/EK bizottsági határozat (8) I. mellékletében szereplő állat-egészségügyi bizonyítványmintáknak.
(6)
A nyúlfélék családjába tartozó, vadon élő állatok, valamint bizonyos vadon élő szárazföldi emlősök és tenyésztett nyulak húsának Közösségbe irányuló behozatalára, a Közösség területén történő átszállítására, többek között szállítás közbeni tárolására az e rendeletben meghatározott állat-egészségügyi bizonyítványoknak - a Traces rendszer bevezetéséről szóló, 2004. március 30-i 2004/292/EK bizottsági határozat (9) értelmében - összhangban kell állniuk a Traces rendszerrel is.
(7)
A nyúlfélék családjába tartozó, vadon élő állatok, valamint tenyésztett nyulak húsának Közösségbe irányuló behozatalára, illetve a Közösség területén történő átszállítására a 79/542/EGK tanácsi határozat (10) II. mellékletében felsorolt harmadik országok vagy azok részeinek jegyzéke alkalmazandó. A patásoktól és nyúlféléktől különböző, vadon élő szárazföldi emlősök húsának Közösségbe irányuló behozatalára, illetve a Közösség területén történő átszállítására felhatalmazott országok jegyzékét meg kell határozni.
(8)
Kalinyingrád földrajzi helyzete miatt az Oroszországba szánt és az onnan származó szállítmányok Közösségen keresztül történő átszállítására egyedi feltételeket kell előírni, amelyek csak Lettországra, Litvániára és Lengyelországra vonatkoznak.
(9)
A kereskedelmi fennakadások elkerülése céljából a 2000/585/EK határozattal összhangban kiállított állat-egészségügyi bizonyítványok használata az átmeneti időszak alatt engedélyezett.
(10)
A közösségi jogszabályok érthetősége érdekében a 2000/585/EK határozatot hatályon kívül kell helyezni, és ezzel a rendelettel kell felváltani.
(11)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
Tárgy és hatály
(1) Ez a rendelet megállapítja:
a)
azon harmadik országok és azok részeinek jegyzékét, amelyekből a Közösségbe behozhatók, illetve a Közösség területén átszállíthatók az alábbi termékek:
i.
a nyúlfélék családjába tartozó, vadon élő állatok belsőségeket nem tartalmazó húsa, a le nem nyúzott és ki nem zsigerelt vadon élő nyúlfélék kivételével;
ii.
vadon élő szárazföldi emlősök (a vadon élő patások és nyúlfélék kivételével) belsőségeket nem tartalmazó húsa;
iii.
tenyésztett nyulak húsa.
b)
Az i., ii., illetve iii. pontban felsorolt termékekre (a továbbiakban: termékek) vonatkozó állat-egészségügyi bizonyítványok követelményeit.
(2) Az 5. cikk (2) bekezdésében előírt korlátozás sérelme nélkül e rendelet alkalmazásában az átszállításhoz tartozik a szállítás közbeni tárolás (beleértve a tárolásba vételt is, a 97/78/EK tanácsi irányelv (11) 12. cikke (4) bekezdésének és 13. cikkének megfelelően).
(3) Ez a rendelet a következők sérelme nélkül alkalmazandó:
i.
a harmadik országokkal kötött közösségi megállapodásokban a bizonyítványok vonatkozásában előírt különleges követelmények;
ii.
a vadon élő állat- és növényfajok számára kereskedelmük szabályozása által biztosított védelemről szóló 338/97/EK rendeletet végrehajtó jogszabályokban előírt vonatkozó bizonyítványkiállítási szabályok.
2. cikk
Meghatározás
E rendelet alkalmazásában „nyúlfélék családjába tartozó, vadon élő állatnak” minősül a mezei és az üregi nyúl.
3. cikk
Azon harmadik országok és azok részeinek jegyzéke, amelyekből származó termékek a Közösségbe behozhatók, illetve a Közösség területén átszállíthatók
A vonatkozó termékeket kizárólag az I. melléklet 1. részében felsorolt vagy meghatározott harmadik országokból, illetve azok részeiből lehet a Közösségbe behozni, illetve a Közösség területén átszállítani.
4. cikk
Állat-egészségügyi bizonyítvány kiállítása
(1) A Közösségbe behozott termékeket az adott termékre a II. mellékletben meghatározott mintának megfelelő állatorvosi bizonyítványnak kell kísérnie, amelyet az I. melléklet 4. részében található megjegyzések szerint kell kitölteni.
(2) A Közösség területén átszállított termékeket a III. mellékletben ismertetett bizonyítványmintának megfelelő bizonyítványnak kell kísérnie.
(3) Amennyiben egy tagállamra vagy annak egy részére az I. melléklet 1. részében foglalt táblázat 4., 6. és 8. oszlopa és az I. melléklet 3. része külön garanciák biztosítását határozza meg, azok teljesülését az adott termékre vonatkozó állatorvosi bizonyítvány megfelelő szakaszának kitöltésével kell igazolni.
(4) Lehetőség van elektronikus bizonyítvány vagy egyéb, közösségi szinten harmonizált rendszerek használatára.
5. cikk
A Lettországon, Litvánián és Lengyelországon történő áthaladásra vonatkozó eltérések
(1) A 4. cikk (2) bekezdésétől eltérve az Oroszországból közvetlenül vagy más harmadik országon keresztül érkező, illetve oda tartó áruszállítmányok közúti vagy vasúti áthaladása a 2001/881/EK bizottsági határozat (12) mellékletében felsorolt lettországi, litvániai és lengyelországi állat-egészségügyi határállomások között az alábbi feltételek teljesülése mellett engedélyezhető:
a)
a hatósági állatorvos a szállítmányt a Közösségbe történő belépés szerinti állat-egészségügyi határállomáson sorozatszámmal ellátott vámzárral látta el;
b)
a hatósági állatorvos a beléptető állat-egészségügyi határállomásnál a szállítmányt kísérő és a 97/78/EK irányelv 7. cikkében előírt okmányok minden oldalára rábélyegezte a „Kizárólag az EK-n keresztül Oroszországba történő szállításra” feliratot;
c)
teljesülnek a 97/78/EK irányelv 11. cikkében előírt eljárási követelmények;
d)
a belépés helye szerinti állat-egészségügyi határállomás hatósági állatorvosa a közös állat-egészségügyi beléptetési okmányon igazolta, hogy a szállítmány átszállításra elfogadható.
(2) Az (1) bekezdésben említett szállítmányoknak a 97/78/EK irányelv 12. cikke (4) bekezdésében, illetve 13. cikkében említett kirakodása vagy tárolása a Közösség területén nem megengedett.
(3) Az illetékes hatóság rendszeres ellenőrzéseket végez annak biztosítására, hogy a Közösséget elhagyó, az (1) bekezdésben említett szállítmányok száma és a nekik megfelelő termékek mennyisége megfeleljen a Közösségbe belépő szállítmányok számának és mennyiségének.
6. cikk
Hatályon kívül helyezés
A 2000/585/EK határozat hatályát veszti.
A hatályon kívül helyezett határozatra történő hivatkozásokat e rendeletre történő hivatkozásként kell értelmezni, és a IV. mellékletben szereplő megfelelési táblázat szerint kell értelmezni.
7. cikk
Átmeneti rendelkezések
Azon termékek, amelyek tekintetében a 2000/585/EGK határozattal összhangban állították ki a vonatkozó állat-egészségügyi bizonyítványokat, 2009. június 30-ig hozhatók be a Közösségbe vagy szállíthatók át a Közösség területén.
8. cikk
Hatálybalépés és alkalmazhatóság
Ez a rendelet az Európai Unió Hivatalos Lapjában történő közzétételét követő huszadik napon lép hatályba.
Rendelkezéseit 2009. június 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. február 9-én.